Објављен: 12.08.2026.
Рок за пријаву: 12.10.2026.

На основу члана 106. став 1. Закона о научноистраживачкој дјелатности и технолошком развоју („Службени гласник Републике Српске“, бр. 6/12, 33/14, 66/18 и 84/19) и члана 5. став 1. Правилника о суфинансирању пројеката развоја технологија и заједничких пројеката научноистраживачке заједнице и привреде („Службени гласник Републике Српске“, бр. 107/23), Министарство за научнотехнолошки развој и високо образовање р а с п и с у ј е 

 К О Н К У Р С
ЗА ФИНАНСИЈСКУ ПОДРШКУ ЗАЈЕДНИЧКИХ ПРОЈЕКАТА НАУЧНОИСТРАЖИВАЧКЕ ЗАЈЕДНИЦЕ И ПРИВРЕДЕ „СИНЕРГИЈА“

I Предмет конкурса
Министарство за научнотехнолошки развој и високо образовање (у даљем тексту: Министарство) суфинансираће највише десет (10) заједничких пројеката сарадње научноистраживачке заједнице и привреде „Синергија“ (у даљем тексту: заједнички пројекти).
II Циљ конкурса
Циљ конкурса је унапређење атрактивности, капацитета и утицаја истраживања и развоја на укупан развој Републике Српске кроз успостављање ефикаснијег система управљања науком, иновацијама и технолошким развојем као и стварање системске подршке повећању броја иновација и увођења  нових технологија  у функцији развоја привреде.  
Програм финансијске подршке заједничким пројектима научноистраживачке заједнице и привреде подстиче сарадњу између научноистраживачког и пословног сектора, увођења иновативних модела пословања те примјену резултата научноистраживачког рада.
III Услови за учествовање на конкурсу

1. Право пријаве на конкурс има  конзорцијум састављен од најмање једне научноистраживачке организације или високошколске установе и најмање једног привредног друштва основаног у Републици Српској са позитивним пословањем.
2. Конзорцијум може бити састављен од интердисциплинарних тимова и не може имати више од три чланице.
3. Подносилац пријаве на конкурс је научноистраживачка организација уписана у Регистар научноистраживачких организација и научних удружења, који се води у Министарству и високошколске установе уписане у Регистар високошколских установа који се води у Министарству. 
4. Научноистраживачка организација и високошколске установе за учешће у заједничким пројектима треба да обезбиједе писмену сагласност привредног друштва које је чланица конзорцијума.
5. Конзорцијум треба да обезбиједи финансијско учешће у пројекту у висини од најмање 20% од укупно предложеног буџета, које може бити изражено кроз све категорије прихватљивих трошкова. 
6. Чланови конзорцијума треба да имају постигнут међусобни споразум којим се дефинише власништво над правом интелектуалне својине, а који се односе на одговарајуће доприносе страна у активностима у оквиру сарадње, степена учешћа у стицању правне заштите и лиценцирању интелектуалне својине и других фактора који буду сматрани прикладним прије него што поднесу пријаву на конкурс.
7. Вријеме извођења заједничких пројеката је до 18 мјесеци.

IV    Потребна конкурсна документација
1. Попуњен пријавни образац (Прилог бр. 1),
2. Попуњен образац буџета (Прилог бр. 2),
3. Споразум о конзорцијуму,
4. Кратке биографије и библиографије чланова пројектног тима, 
5. Финансијски извјештај о пословању чланица конзорцијума (овјерена фотокопија),
6. Увјерење о измиреним порезима и доприносима за запослене у научноистраживачкој организацији или високошколској установи и привредном друштву, до дана расписивања конкурса (овјерена фотокопија),
7. Потврду о нивоу суфинансирања у висини од најмање 20% од укупне вриједности пројекта;

НАПОМЕНА: Конкурсну документацију доставити у писаној (папирној) форми и обавезно у електронској форми на CD-у, DVD-у или меморијском стику; у противном пријава неће бити разматрана. 
Подносилац пријаве може учествовати на јавном конкурсу са највише два пројекта, односно могуће је подношење највише двије пријаве.
Координатор пројектног приједлога може поднијети само једну пријаву на јавни конкурс.

V Критеријуми за избор  и вредновање приједлога пројеката
Пројектни приједлози се процјењују у складу са елиминаторним, општим и посебним критеријумима прописаним овим правилником.
Елиминаторни критеријуми за одбацивање пријава су:
1. Пријава није достављена у року.
2. Достављена је непотпуна и нетачна документација назначена у конкурсу.
3. У пројектном тиму нису ангажовани млади истраживачи, докторанди или постдокторанди, до 35 година старости.  
4. Конзорцијум није измирио све обавезе по основу пореза и доприноса до дана расписивања конкурса.
5. Конзорцијум нема позитивно пословање.
6. Конзорцијум није обезбиједио суфинасирање пројекта од стране конзорцијума од минимално 20% укупног буџета пројекта.
7. Пријавни обрасци нису попуњени у потпуности, недостају кључне информације о пројекту.
8. Подносиоц пријаве је поднио више од двије (2) пријаве,
9. Координатор пројекта је поднио више од једне (1) пријаве,
10. Пријава на конкурс није достављена и у писаном и у електронском облику 


Општи критеријуми (чл. 23. Правилника):
1. Начин на који је пројекат укључен или повезан са стратегијом у области научног и технолошког развоја и на који начин доприноси њеној реализацији (од 1 до 5 бодова);
2. Ефекти које ће пројекат имати за заједницу (од 1 до 5 бодова);
3. Буџет пројекта- реалан и усклађен са активностима (од 1 до 5 бодова).

Посебни критеријуми (чл. 28. Правилника):
1. Квалитет пројектног приједлога (од 1 до 10 бодова);
2. Компетентност координатора и водећих чланова тима конзорцијума (од 1 до 5 бодова); 
3. Ангажованост младих истраживача у пројектном тиму (од 0 до 5 бодова); 
4. Јасно дефинисана потреба предузећа у смислу унапређења постојећих, односно стварања нових производа и/или услуга, односно стварање нових технолошких процеса ради подизања његовог нивоа конкурентности (од 1 до 5 бодова);
5. Остваривост планираних резултата (од 1 до 5 бодова);
6. Ниво суфинансирања (од 1 до 5 бодова).



Осим општих и посебних критеријума, додатни бодови додјељују се приједлозима пројеката који (чл. 29. Правилника) :
1) рјешавају идентификован проблем у једном од четири предложена тематска правца који су утврђени  Стратегије развоја науке и технологије, високог образовања и информационог друштва у Републици Српској за период  2023-2029. године “:
1) Информационо-комуникационе технологије
2) [bookmark: _Hlk226025990]Дигитализација предузећа
3) Индустрија 4.0
4) Зелена економија   
(ДА - 5 бодова, НЕ - 0 бодова)
2) укључују истакнуте научнике из дијаспоре (ДА – 5 бодова, НЕ – 0 бодова), 
3) имају потенцијал да се унаприједе за пријављивање кроз оквирне програме Европске уније, односно имају остварено или потенцијално умрежавање са реномираним међународним научноистраживачким инфраструктурама или препознатљивим међународним истраживачким тимовима (ДА – 5 бодова, НЕ – 0 бодова).


VI Укупна и оквирна висина финансијских средстава која су планирана за предмет конкурса

У складу са финансијским планом рада Министарства за 2026. годину средства за суфинансирање заједничких пројеката научноистраживачке заједнице и привреде „Синергија“ износе 300.000,00 KM. 
Прихватљиви трошкови за реализацију заједничких пројеката су:
1. Хонорари чланова пројектног тима (до 40% од средстава Министарства);
2. Опрема и материјал за истраживање и развој;
3. Услуге везане за истраживање и развој и услуге предузећа;
4. Путни трошкови.

VII    Начин, мјесто и рок пријаве на конкурс
Потребну конкурсну документацију слати поштом на адресу:
Министарство за научнотехнолошки развој и високо образовање 
Трг Републике Српске бр. 1, 
78000  Бања Лука
са обавезном назнаком "Пријава на конкурс за суфинансирање заједничких пројеката научноистраживачке заједнице и привреде „Синергија“.
Пријаве се, такође, могу доставити и директно на централни протокол Владе Републике Српске (Административни центар Владе Републике Српске, ламела А, приземље).
[bookmark: _GoBack]Рок за достављање пријаве на конкурс за суфинанирање заједничких пројеката је 12.10.2026 године.
VIII  Упутство о начину преузимања пријавних образаца

Обрасци Прилог бр. 1 и Прилог бр. 2  могу се преузети на веб порталу Владе Републике Српске www.vladars.rs, на страници Министарства (рубрика КОНКУРСИ/КОНКУРСИ ТЕХНОЛОГИЈА обрасци за  Синергију). Такође, наведени обрасци се могу преузети и у Министарству, Административни центар Владе Републике Српске, ламела Б, 3. спрат,  канцеларија бр. 10.
Додатне информације могу се добити на сљедеће бројеве телефона: 051/338-727.

IX   Евалуацијски поступак
 
Евалуацијски поступак координише и организуje Министарство, а изводи Комисија за избор и вредновање пројеката за финансијску подршку коју именује министар, чији је задатак да на основу критеријума прописаних овим правилником размотри достављене пријаве, записнични констатује комплетност и благовременост пријава, изврши бодовање и избор пројеката за финансијску подршку. 
Комисија послије извршених задужења подноси министру извјештај о свом раду, са  мишљењем и препорукама те приједлогом прелиминарне ранг листе пројеката за финансијску подршку. 
Приједлог прелиминарне Ранг-листе пројеката за финансијску подршку објављује се на интернет страници Министарства и на исту учесници  конкурса имају право приговора у року од осам (8) дана од дана објављивања прелиминарне  ранг-листе. 

X Мјесто и начин објављивања резултата конкурса

Министарство ће објавити прелиминарне и коначне резултате спроведеног избора пријављених заједничких пројеката сарадње научноистраживачке заједнице и привреде „Синергија“  на својој интернет страници.

XI    Напомена о статусу непотпуних и неблаговремених пријава

       Неисправне, непотпуне и неблаговремене пријаве неће бити узете у обзир при спровођењу избора пројеката за суфинансирање. 

                                                               
                                                                                                                           
                                                                                                                 М И Н И С Т А Р    

                                                                                                      Проф. др Драга Мастиловић

